Det er ikke nu, man skal åbne sine vinduer for at lufte ud - eller lade sin dør stå på klem. I hvert fald ikke hvis man bor i Himmerland eller i Aalborg. Danmarks Meteorologiske Institut har nemlig udsendt et vejrvarsel i lige netop de områder. Fra klokken 20 tirsdag aften og helt frem til klokken 22 onsdag kan der falde kraftig regn. Ifølge DMI kan der komme mellem 30 og 50 millimeter regn i den periode. Derfor opfordrer DMI til, at man lukker døre og vinduer, så vandet ikke kan slippe ind i bygninger. Derudover skriver instituttet, at man skal tilpasse kørselshastigheden, så det passer til forholdene, og så skal man være opmærksom på, at vandet kan samles i områder og oversvømme steder som kældre, viadukter og på vejbaner.

Opsummering:
DMI har udsendt et varsel om kraftig regn i dele af Nordjylland fra tirsdag aften og helt frem til onsdag aften.